‘Vrystaat-verkragter’ drink gifArgieffoto ŉ Taxibestuurder het glo ŉ vrou in sy minibus verkrag en toe gif gedrink toe hy gehoor het die polisie is op soek na hom, het die polisie in die Vrystaat Donderdag gesê. “Die man (39) het die 45-jarige vrou Woensdag in sy taxi opgelaai toe sy op pad was werk toe in Qwaqwa,” het sers. Mmako Mophiring, woordvoerder van die polisie, gesê. “Hy het sy passasiers na ŉ tweede taxi oorgeplaas. Toe die vrou weier om ŉ tweede keer haar fooi te betaal, het hy gedreig om haar dood te maak voordat hy haar glo in die taxi verkrag het.” Die taxibestuurder het die vrou glo R20 gegee en haar langs die pad gelos. Sy kon die nommerplaat neerskryf en het die saak by die polisie aangemeld. “Toe die man hoor die polisie is op soek na hom, het hy ŉ giftige vloeistof ingeneem,” het Mophiring bygevoeg. Die man is Woensdag in hegtenis geneem en is onder polisiewaking in die hospitaal opgeneem. Hy sal in die Makwane-landdroshof verskyn sodra hy ontslaan word.